b'\n_START_ARTICLE_\nHoward Kendall\n_START_PARAGRAPH_\nHoward Kendall (22. toukokuuta 1946 Ryton, Durham, Englanti \xe2\x80\x93 17. lokakuuta 2015 Southport, Englanti) oli englantilainen jalkapalloilija ja jalkapallomanageri. Kendall edusti peliurallaan Prestonia, Evertonia, Birminghami\xc3\xa4 ja Blackburni\xc3\xa4, ja managerina my\xc3\xb6s Manchester City\xc3\xa4, Notts Countya ja Sheffield Unitedia, mutta parhaiten h\xc3\xa4net tunnetaan Evertonin managerina 1980-luvun menestysvuosilta._NEWLINE_Vuoden 1964 FA Cupin finaalissa Prestonin ja West Hamin v\xc3\xa4lill\xc3\xa4 h\xc3\xa4n oli siihen menness\xc3\xa4 nuorin Englannin cupin finaalissa esiintynyt pelaaja. Peliurallaan keskikentt\xc3\xa4pelaajana Kendall voitti Englannin liigan mestaruuden vuonna 1970 (Everton). H\xc3\xa4n muodosti yhdess\xc3\xa4 Alan Ballin ja Colin Harveyn kanssa Evertonin ns. The Holy Trinity -keskikent\xc3\xa4n 1960\xe2\x80\x931970-lukujen vaihteessa. Monien yll\xc3\xa4tykseksi Kendall ei koskaan pelannut Englannin maajoukkueessa._NEWLINE_Helmikuussa 1974 Kendall siirtyi Birminghamiin kaupassa, jossa h\xc3\xa4nen mukanaan siirtyi puolustaja Archie Styles ja 80\xc2\xa0000 puntaa, kun Birmingham myi Evertoniin maalitykki Bob Latchfordin. Kolme vuotta my\xc3\xb6hemmin Kendall siirtyi Blackburniin, jossa h\xc3\xa4n eteni pelaajamanageriksi. Kendallin johtama Blackburn oli l\xc3\xa4hell\xc3\xa4 nousua 1. divisioonaan, mik\xc3\xa4 her\xc3\xa4tti h\xc3\xa4nen vanhan seuransa mielenkiinnon, ja kes\xc3\xa4ll\xc3\xa4 1981 Kendall korvasi Evertonin managerina Gordon Leen. Kendallin ensimm\xc3\xa4inen hankinta Evertonissa oli Neville Southall, mutta muutoin aika uudessa seurassa ei alkanut menestyksellisesti, ja tammikuussa 1984 huonosti menestyneen seuran managerin huhuttiin olevan l\xc3\xa4hell\xc3\xa4 potkuja._NEWLINE_Kendallin onneksi Evertonin suunta k\xc3\xa4\xc3\xa4ntyi juuri tuolloin, ja toukokuussa 1984 seura voitti Englannin cupin loppuottelussa Watfordin 2\xe2\x80\x930 Graeme Sharpin ja Andy Grayn maaleilla. T\xc3\xa4st\xc3\xa4 alkoi Kendallin suuri menestyskausi, ja vuotta my\xc3\xb6hemmin Everton voitti liigamestaruuden ja Euroopan cup-voittajien cupin, sek\xc3\xa4 vuonna 1987 uudelleen Englannin liigan. Heyselin tapahtumien vuoksi englantilaisjoukkueille asetetun eurocup-pelikiellon vuoksi Everton suljettiin muiden englantilaisjoukkueiden kanssa Euroopan kentilt\xc3\xa4 vuonna 1985, ja turhautunut Kendall siirtyi vuoden 1987 liigamestaruuden j\xc3\xa4lkeen Espanjaan Athletic Bilbaon manageriksi._NEWLINE_Aika Espanjassa ei tuonut menestyst\xc3\xa4, ja Kendall siirtyi vuonna 1989 Manchester Cityn manageriksi. H\xc3\xa4n palasi Evertoniin vuonna 1990, mutta j\xc3\xa4tti seuran jouluna 1993. My\xc3\xb6hemm\xc3\xa4t manageripestit Notts Countyssa ja Sheffield Unitedissa eiv\xc3\xa4t tuoneet erityist\xc3\xa4 menestyst\xc3\xa4. Kendall palasi kes\xc3\xa4ll\xc3\xa4 1997 Evertoniin, mutta h\xc3\xa4net irtisanottiin heikosti sujuneen kauden j\xc3\xa4lkeen kes\xc3\xa4ll\xc3\xa4 1998. 1990-luvulla Kendall toimi kahteen otteeseen managerina my\xc3\xb6s Kreikassa. Vuonna 2005 Kendall nimitettiin Englantilaisen jalkapallon Hall Of Fameen.'